b'\n_START_ARTICLE_\nSlovenskogori\xc5\xa1ki kvintet\n_START_PARAGRAPH_\nSlovenskogori\xc5\xa1ki kvintet je slovenski narodnozabavni ansambel, katerega zgodovina sega v leto 1979. Takrat se je imenoval Kragulj\xc4\x8dek. Za\xc4\x8deli so kot trio s pevko in bobnarjem. Leta 1981 so se prvi\xc4\x8d prijavili na Ptujski festival narodno-zabavne glasbe. Za uspe\xc5\xa1no opravljen nastop so dobili srebrnega orfeja, ki jim \xc5\xa1e dandanes najve\xc4\x8d pomeni. Zaigrali so skladbo Slovenske gorice tekstopisca in skladatelja Vlada Magu\xc5\xa1a. Na samem koncu festivala je k vokalistoma pristopil Franc Koren in jima \xc4\x8destital za zelo dober vokal. Ta \xc4\x8destitka in stisk roke jima je bil takrat kot katerakoli druga nagrada. Tega leta so se tudi preimenovali v Slovenskogori\xc5\xa1ki kvintet. Nadaljevali so z nastopi na razli\xc4\x8dnih festivalih: v \xc5\xa0teverjanu in Cerkvenjaku, kjer so bili kar nekajkrat nagrajeni, sodelovali na razli\xc4\x8dnih revijah v Libojah, Gra\xc5\xa1ki Gori... Veliko so nastopali tudi v tujini - Avstrija, Nem\xc4\x8dija, Italija, Mad\xc5\xbearska, in pred kratkim tudi v Srbiji._NEWLINE_Leta 1986 so instrumentalni trio z bobnarjem raz\xc5\xa1irili v instrumentalni kvintet - dodali so trobento in klarinet, kar je popestrilo zven in seveda tudi kvaliteto._NEWLINE_Leta 1990 so pri\xc4\x8deli s snemanjem prve kasete, ki pa je bila izdana v samozalo\xc5\xbebi. Ker to ni bilo tisto, kar so \xc5\xbeeleli, so 1992. leta v studiu Radia Maribor posneli svojo prvo uradno kaseto 50 let ima\xc5\xa1. Druge uradne kasete so se nato lotili 1995. leta, ob ansamblovi 15-letnici z naslovom Na\xc5\xa1ih 15 let. Obletnico so po\xc4\x8dastili s koncertom in zabavo ob zaklju\xc4\x8dku festivala v Cerkvenjaku. \xc5\xbde \xc4\x8dez dve leti so izdali tretjo samostojno kaseto z naslovom Napitnica o\xc4\x8detu. Na kaseti sta se pojavili tudi dve zabavni skladbi. Leta 2002 so posneli \xc5\xa1e \xc4\x8detrto kaseto in zgo\xc5\xa1\xc4\x8denko Praznuje 20 let. Ob tej obletnici so pripravili velik samostojni koncert v Sv. Juriju ob \xc5\xa0\xc4\x8davnici s \xc5\xa1tevilnimi glasbenimi gosti.'